钦定古今图书集成/明伦汇编/官常典/第323卷 > 王洽
## 钦定古今图书集成/明伦汇编/官常典/第323卷 > 王洽

按《明外史》本传：“洽，临邑人。万历三十二年进士。历知
东光、任丘，服阕，改长垣。洽仪表颀伟，危坐堂上，吏民
望之若神明，其廉能为一方最。擢吏部稽勋主事，历
考功文选郎中，亦以廉能闻。天启初，诸贤汇进，洽有
力焉。迁太常少卿，以右佥都御史巡抚浙江。洽本赵
南星所引，及魏忠贤逐南星，洽乞罢，不许。五年四月”，
御史李应公希忠贤指劾洽，遂夺职闲住。崇祯元年，
召拜工部右侍郎，摄部事。兵部尚书王在晋罢，帝召
见群臣，伟洽貌，即擢任之。上疏陈军政十事：“曰严债
帅，曰修实备，曰核实兵，曰衡将材，曰核欺蔽，曰惩朘
削，曰勤训练，曰釐积蠹，曰举异才，曰弭盗贼。”帝并褒
纳。宣大总督王象乾与大同巡抚张宗衡争插汉款
战事。帝召诸大臣平台，诘问良久，洽及诸执政并主
象乾策，定款议。寻上言：“祖宗养兵百万，不费朝廷一
钱，屯田是也。今辽左、永平、天津、登莱沿海荒地，及宝
坻、香河、丰润、玉田、三河、顺义诸县闲田百万顷。元虞
集有京东水田之议。神宗初，总督张佳引巡抚张国
彦行之蓟镇，为豪右所沮。其后巡抚汪应蛟复行之
河间。今已垦者荒，未垦者不议，反以天施地生之利
置不问，而日讲生财之术为养军资，不大失策乎？乞
敕诸道监司，遵先朝七分防操、三分屯垦之制，实心
力行。庶国计有裨，军食无缺。”帝称善，即命行之。尝荐
监司杨嗣昌、梁廷栋边才，后皆大用。二年九月，都城
戒严。洽急征四方兵入卫，帝忧甚。十一月召对廷臣，
侍郎周延儒言：“本兵备御疏忽，调度乖张。”检讨项煜
继之，且曰：“世宗斩一丁汝夔，将士震悚，强敌宵遁。”帝
颔之，遂下洽狱，以左侍郎申用懋代。明年四月，洽竟
瘐死。寻论罪，复坐大辟。洽清修伉直，雅负时望，而应
变非所长，骤逢大故，以时艰见绌。帝方恶廷臣玩愒，
拟用重典，故于洽不少贷。厥后都城复三被兵，兵部
尚书咸获免死，人多为洽惜之。